Paġna Fit-taqsima tal-amalgamazzjoni tal-websajt tal-Kummissjoni dwar il-Kompetizzjoni (http://ec.europa.eu/competition/mergers/cases/). Din il-websajt tipprovdi diversi faċilitajiet li jgħinu sabiex jinstabu d-deċiżjonijiet individwali ta' amalgamazzjoni, inklużi l-kumpanija, in-numru tal-każ, id-data u l-indiċi settorjali, f'forma elettronika fil-websajt EUR-Lex (http://eur-lex.europa.eu/en/index.htm) fid-dokument li jġib in-numru 32014M7171. Il-EUR-Lex hu l-aċċess fuq l-Internet għal-liġi Ewropea. Dawn il-linji gwida jagħtu ħarsa lejn is-sitwazzjoni legali u ekonomika l-ġdida dwar il-finanzjament pubbliku tal-ajruporti u l-linji tal-ajru u jispeċifikaw il-kundizzjonijiet li bihom dan il-finanzjament pubbliku jista' jikkostitwixxi għajnuna mill-Istat skont it-tifsira tal-Artikolu 107(1) tat-Trattat dwar il-Funzjonament tal-Unjoni, u meta jikkostitwixxi għajnuna mill-Istat, il-kundizzjonijiet li skonthom jista' jiġi ddikjarat kompatibbli mas-suq intern skont l-Artikolu 107(3) tat-Trattat. Il-valutazzjoni tal-Kummissjoni hija bbażata fuq l-esperjenza u l-prassi ta' teħid tad-deċiżjonijiet tagħha, kif ukoll fuq l-analiżi tagħha tal-kundizzjonijiet preżenti tas-suq fis-setturi tal-ajruport u tat-trasport bl-ajru. Huwa għalhekk mingħajr preġudizzju għall-approċċ tagħha fir-rigward ta' infrastrutturi jew setturi oħrajn. B'mod partikolari, il-Kummissjoni tqis li s-sempliċi fatt li operatur ta' ajruport jirċievi jew irċieva għajnuna mill-Istat ma jimplikax awtomatikament li l-linji tal-ajru klijenti tiegħu huma wkoll benefiċjarji tal-għajnuna. Jekk il-kundizzjonijiet offruti lil xi linja tal-ajru f'ajruport partikolari kienu offruti minn operatur ta' ajruport għall-profitt, il-linja tal-ajru ma tistax titqies li rċeviet vantaġġ għall-finijiet tar-regoli tal-għajnuna mill-Istat. Meta s-sostenn pubbliku jikkostitwixxi għajnuna mill-Istat, il-Kummissjoni tikkunsidra li f'ċerti kundizzjonijiet, ċerti kategoriji ta' għajnuna għal ajruporti reġjonali u linji tal-ajru li jużaw dawn l-ajruporti jistgħu jkunu ġustifikati b'mod partikolari biex jiżviluppaw servizzi ġodda u jikkontribwixxu għall-aċċessibilità lokali u l-iżvilupp ekonomiku. Madankollu, id-distorsjonijiet tal-kompetizzjoni fis-swieq kollha kkonċernati għandhom jiġu kkunsidrati u l-għajnuna mill-Istat li hija proporzjonata u meħtieġa sabiex tikkontribwixxi għall-mira ta' interess komuni biss tista' tkun aċċettabbli. F'dan il-kuntest, għandu jiġi nnutat li l-għajnuna għall-ġestjoni tikkostitwixxi fil-prinċipju għajnuna li tfixkel ħafna l-kompetizzjoni u tista' tiġi awtorizzata biss f'ċirkostanzi eċċezzjonali. Il-Kummissjoni tikkunsidra li l-ajruporti u l-linji tal-ajru għandhom normalment iġarrbu l-ispejjeż ta' ġestjoni tagħhom. Madankollu, il-bidla gradwali għal realtà ġdida tas-suq, kif deskritta fil-punti 3 sa 7 tispjega li l-ajruporti reġjonali rċevew sostenn għall-ġestjoni mifrux mill-awtoritajiet pubbliċi qabel l-adozzjoni ta' dawn il-linji gwida. F'dan l-isfond, għal perjodu ta' tranżizzjoni, u sabiex l-industrija tal-avjazzjoni tkun tista' tadatta għas-sitwazzjoni l-ġdida tas-suq, ċerti kategoriji ta' għajnuna għall-ġestjoni lill-ajruporti xorta jistgħu jkunu ġustifikati f'ċerti kundizzjonijiet. Kif spjegat fil-punt 5, fil-kundizzjonijiet attwali tas-suq id-dejta disponibbli u l-kunsens tal-industrija jindikaw rabta bejn il-qagħda finanzjarja ta' ajruport u l-livelli tat-traffiku tiegħu, u l-ħtiġijiet finanzjarji normalment ikunu proporzjonalment akbar għal ajruporti iżgħar. Fid-dawl tal-kontribut tagħhom għall-iżvilupp ekonomiku u l-koeżjoni territorjali fl-Unjoni, maniġers ta' ajruporti reġjonali iżgħar għalhekk għandhom jingħataw żmien biex jaġġustaw għall-ambjent ġdid tas-suq, pereżempju, billi gradwalment iżidu l-imposti tal-ajruporti lil-linji tal-ajru, bl-introduzzjoni ta' miżuri ta' razzjonalizzazzjoni, billi jiddiversifikaw il-mudelli tan-negozju tagħhom jew billi jiġbdu linji tal-ajru u klijenti ġodda biex jimlew il-kapaċità mhux użata tagħhom. Fi tmiem il-perjodu ta' tranżizzjoni, l-ajruporti m'għandhomx jingħataw għajnuna għall-ġestjoni aktar u huma għandhom jiffinanzjaw l-operazzjonijiet tagħhom mir-riżorsi tagħhom stess. Filwaqt li l-għoti ta' kumpens għal spejjeż ta' ġestjoni mhux koperti ta' servizzi ta' interess ekonomiku ġenerali (SIEĠ) għandu jibqa' possibbli għall-ajruporti żgħar jew biex titħalla l-konnettività tar-reġjuni kollha b'rekwiżiti partikolari, il-bidliet fis-swieq stimulati minn dawn il-Linji Gwida għandhom jippermettu l-kopertura tal-ispejjeż tagħhom bħal fi kwalunkwe industrija oħra. L-iżvilupp ta' traffiku tal-ajru l-ġdid għandu, fil-prinċipju, ikun ibbażat fuq argument sod għan-negozju. Madankollu l-linji tal-ajru mhumiex dejjem lesti, mingħajr inċentivi xierqa, li jieħdu r-riskju li jiftħu rotot ġodda minn ajruporti żgħar li ma jkunux magħrufa u ppruvati. Għalhekk, taħt ċerti kondizzjonijiet, il-linji tal-ajru jistgħu jingħataw għajnuna tal-bidu matul u anki wara l-perjodu ta' tranżizzjoni, jekk din tipprovdihom bl-inċentiva neċessarja biex joħolqu rotot ġodda minn ajruporti reġjonali, iżżid il-mobilità taċ-ċittadini tal-Unjoni billi tistabbilixxi punti ta' aċċess għal tijiriet fl-Unjoni u tistimola l-iżvilupp reġjonali. Minħabba li reġjuni remoti huma penalizzati mill-aċċessibilità fqira tagħhom, l-għajnuna tal-bidu għal rotot minn dawn ir-reġjuni hija suġġetta għal kriterji ta' kompatibbiltà iktar flessibbli. L-allokazzjoni tal-kapaċità tal-ajruporti lil-linji tal-ajru għandha għalhekk gradwalment issir aktar effiċjenti (jiġifieri orjentata lejn id-domanda), u għandu jkun hemm inqas ħtieġa għal finanzjament pubbliku ta' ajruporti minħabba li l-investiment privat isir aktar mifrux. Jekk jistgħu jiġu stabbiliti l-ħtieġa ġenwina għat-trasport u l-esternalitajiet pożittivi għal reġjun, l-għajnuna għall-investiment għall-ajruporti madankollu għandha tibqa' tiġi aċċettata anki wara l-perjodu ta' tranżizzjoni, b'intensitajiet massimi tal-għajnuna li jiżguraw kundizzjonijiet ekwi madwar l-Unjoni. F'dan l-isfond dawn il-Linji Gwida attwali jintroduċu approċċ ġdid għall-valutazzjoni tal-kompatibbiltà tal-għajnuna lill-ajruporti: waqt li l-Linji Gwida tal-Avjazzjoni tal-2005 ħallew miftuħa l-kwistjoni ta' għajnuna għall-investiment, dawn il-Linji Gwida riveduti jiddefinixxu l-intensitajiet tal-għajnuna massima permissibbli skont id-daqs tal-ajruport. madankollu, għal ajruporti kbar b'volum ta' aktar minn 5 miljun passiġġier fis-sena, l-għajnuna għall-investiment ma għandhiex bħala prinċipju tkun iddikjarata kompatibbli mas-suq intern skont l-Artikolu 107(3)(c) tat-Trattat, għajr f'ċirkostanzi eċċezzjonali ħafna, bħar-rilokazzjoni ta' ajruport eżistenti, fejn il-bżonn għall-intervent mill-istat hu karatterizzat minn nuqqas ċar fis-suq waqt li jitqiesu ċ-ċirkustanzi eċċezzjonali, id-daqs tal-investiment u d-distorsjonijiet limitati tal-kompetizzjoni. l-intensitajiet massimi permissibbli tal-għajnuna għall-investiment jistgħu jkunu miżjuda b'massimu ta' 20 % għal ajruporti li jinsabu f'reġjuni mbiegħda. għal perjodu ta' tranżizzjoni ta' 10 snin, għajnuna għall-ġestjoni għal ajruporti reġjonali tista' tkun iddikjarata kompatibbli mas-suq intern skont l‐Artikolu 107(3) tat-Trattat; madankollu, fir-rigward tal-prospetti ta' profittabiltà tal-ajruporti bi traffiku tal-passiġġieri inqas minn 700 000 kull sena, il-Kummissjoni, wara perjodu ta' erba' snin, se tivvaluta mil-ġdid il-prospetti ta' profitabbilità ta' din il-kategorija ta' ajruporti sabiex tevalwa jekk għandhomx jinħolqu regoli speċjali biex jevalwaw l-kompatibbiltà mas-suq intern tal-għajnuna għall-ġestjoni lil dawk l-ajruporti. Barra minn hekk, il-kundizzjonijiet ta' kompatibbiltà tal-għajnuna tal-bidu lil-linji tal-ajru ġew simplifikati u adattati skont l-iżviluppi riċenti fis-suq. Il-Kummissjoni tapplika approċċ bilanċjat, li huwa newtrali fil-konfront ta' diversi mudelli ta' negozju tal-ajruporti u l-linji tal-ajru, li jqis il-prospetti għat-tkabbir tat-traffiku bl-ajru, il-ħtieġa għal żvilupp reġjonali u l-aċċessibbiltà u l-kontribuzzjoni pożittiva tal-mudell tan-negozju tat-trasportaturi bi prezz baxx għall-iżvilupp ta' xi ajruporti reġjonali. Iżda fl-istess waqt, bidla gradwali lejn approċċ orjentat lejn is-suq hija bla dubju meħtieġa; għajr f'każijiet debitament ġustifikati u limitati l-ajruporti għandhom ikunu jistgħu jkopru l-ispejjeż ta' ġestjoni tagħhom u l-investiment pubbliku għandu jkun użat biex jiffinanzja l-kostruzzjoni ta' ajruporti vijabbli li jissodisfaw it-talba tal-linji tal-ajru u tal-passiġġieri; id-distorsjonijiet tal-kompetizzjoni bejn l-ajruporti u bejn il-linji tal-ajru, kif ukoll id-duplikazzjoni ta' ajruporti mhux vijabbli għandhom jiġu evitati. Dan l-approċċ ibbilanċjat għandu jkun trasparenti, jinftiehem faċilment u sempliċi biex tapplikah. Dawn il-Linji Gwida huma mingħajr preġudizzju għad-dover tal-Istati membri li jikkonformaw mad-Dritt tal-Unjoni. Partikolarment, biex jiġi evitat li l-investiment iwassal għal dannu ambjentali, l-Istati Membri għandhom jiżguraw konformità mal-leġiżlazzjoni ambjentali tal-Unjoni, inkluż il-ħtieġa li jwettqu valutazzjoni tal-impatt ambjentali fejn xieraq u jiżguraw li jkun hemm il-permessi relevanti. Ċerti ajruporti u linji tal-ajru huma speċjalizzati fit-trasport tal-merkanzija. Il-Kummissjoni għad ma għandhiex esperjenza suffiċjenti fil-valutazzjoni tal-kompatibbiltà tal-għajnuna lil ajruporti u linji tal-ajru speċjalizzati fit-trasport tal-merkanzija biex tippreżenta fil-qosor il-prattika tagħha fil-forma ta' kriterji speċifiċi ta' kompatibbiltà. Għal dawk il-kategoriji ta' impriżi, il-Kummissjoni se tapplika l-prinċipji komuni ta' kompatibbiltà kif stabbiliti fit-Taqsima 5 permezz ta' analiżi skont il-każ. Dawn il-Linji Gwida jissostitwixxu l-Linji Gwida tal-Avjazzjoni tal-1994 u tal‐2005. Għall-fini ta' dawn il-Linji Gwida, japplikaw id-definizzjonijiet li ġejjin: "għajnuna" tfisser kwalunkwe miżura li tissodisfa l-kriterji kollha li jinsabu fl-Artikolu 107(1) tat-Trattat; "intensità tal-għajnuna" tfisser l-ammont ta' għajnuna totali espress bħala persentaġġ tal-ispejjeż eliġibbli, biż-żewġ ċifri espressi f'termini tal-valur preżenti nett meta tingħata l-għajnuna u qabel kwalunkwe tnaqqis ta' taxxa jew imposti oħra; "imposta tal-ajruport" tfisser prezz jew levy miġbura għall-benefiċċju tal-ajruport u mħallsa mill-utenti tal-ajruport għall-użu ta' faċiltajiet u servizzi, li jiġu provduti esklussivament mill-ajruport u li jkunu relatati mal-inżul, it-tlugħ, movimenti fl-art u pparkjar ta' inġenji tal-ajru, u l-ipproċessar ta' passiġġieri u merkanzija; inkluż l-imposti jew it-tariffi għas-servizzi ta' ground handling u tariffi għall-infrastruttura ċentralizzata tal-ground handling; "infrastruttura tal-ajruport" tfisser infrastruttura u tagħmir għall-provvediment ta' servizzi tal-ajruport mill-ajruport lil-linji tal-ajru u lill-fornituri varji tas-servizzi, inkluż r-runways, it-terminals, l-aprons, it-taxiways, l-infrastruttura ċentralizzata tal-ground handling u kwalunkwe faċilità oħra li tappoġġja direttament is-servizzi tal-ajruport, eskluż infrastruttura u tagħmir, li huma primarjament meħtieġa biex jiġu segwiti attivitajiet mhux ajronawtiċi, bħal żoni ta' parkeġġ ta' karozzi, ħwienet u ristoranti; "ajruport" tfisser entità jew grupp ta'entitajiet li jwettqu attività ekonomika li tipprovdi servizzi tal-ajruport għal-linji tal-ajru; "dħul tal-ajruport" tfisser dħul minn imposti tal-ajruporti nett minn sostenn għall-kummerċjalizzazzjoni jew kwalunkwe inċentivi pprovduti mill-ajruport lil-linji tal-ajru, meqjus ukoll id-dħul li jiġi minn attivitajiet mhux ajrunawtiċi (ħielsa minn kwalunkwe sostenn pubbliku), esklużi kwalunkwe sostenn pubbliku u l-kumpens għal kompiti li jaqgħu fl-ambitu tal-politika pubblika, jew servizzi ta' interess ekonomiku ġenerali; "servizzi tal-ajruport" tfisser servizzi pprovduti lil-linji tal-ajru mill-ajruport jew kwalunkwe mis-sussidjarji tiegħu li jiżguraw l-immaniġġar tal-inġenji tal-ajru, mill-inżul sat-tluq, u tal-passiġġieri u l-merkanzija, sabiex jippermettu li l-linji tal-ajru jipprovdu servizzi tat-trasport bl-ajru; inkluż il-provvediment ta' servizzi ta' ground handling u l-provvediment ta' infrastruttura ċentralizzata tal-ground handling; "traffiku annwali medju tal-passiġġieri" tfisser ċifra ddeterminata abbażi ta' traffiku tal-passiġġieri deħlin u dawk ħerġin matul is-sentejn finanzjarji ta' qabel dik li fiha l-għajnuna ġiet notifikata jew mogħtija fil-każ ta' għajnuna mhux notifikata; "diskrepanza tal-likwidità fl-ispejjeż kapitali" tfisser il-valur nett preżenti tad-differenza bejn il-flussi pożittivi ta' flus u dawk negattivi (inkluż l-ispejjeż ta' investiment) matul l-investiment f'assi kapitali fissi; "żona ta' lħuq ta' ajruport" b'mod tfisser il-konfini ta' suq ġeografiku, li normalment huwa stabbilit għal madwar 100 kilometru jew madwar 60 minuta ta' vvjaġġar bil-karozza, bix-xarabank, tren jew ferrovija ta' velocità għolja; madankollu, iż-żona ta' lħuq ta' ajruport partikolari tista' tkun differenti u jeħtieġ li tqis l-ispeċifiċitajiet ta' kull ajruport partikolari. Id-daqs u l-forma taż-żona ta' lħuq tvarja minn ajruport għal ieħor, u tiddependi fuq diversi karatteristiċi tal-ajruport, inklużi l-mudell tan-negozju tiegħu, il-post u d-destinazzjonijiet li jaqdi. "spejjeż ta' finanzjament" tfisser l-ispejjeż relatati ma' finanzjament tad-dejn u l-ekwità tal-ispejjeż eliġibbli; fi kliem ieħor, l-ispejjeż ta' finanzjament jqisu l-proporzjon ta' imgħax totali u r-remunerazzjoni ta' kapital proprju li jikkorrispondu għall-finanzjament tal-ispejjeż eliġibbli ta' investiment, eskluż il-finanzjament tal-kapital ta' ġestjoni, investimenti f'attivitajiet mhux ajrunawtiċi jew proġetti oħrajn ta' investiment; "data tal-għoti tal-għajnuna" tfisser id-data meta l-Istat Membru ħa impenn legalment vinkolanti li jagħti l-għajnuna li jista' jkun invokat quddiem qorti nazzjonali. "spejjeż eliġibbli ta' investiment" tfisser l-ispejjeż relatati mal-investimenti fl-infrastruttura tal-ajruport, inklużi l-ispejjeż tal-ippjanar, iżda esklużi l-ispejjeż ta' investiment għal attivitajiet mhux ajrunawtiċi, spejjeż ta' investiment relatati mat-tagħmir tas-servizzi tal-ground handling, spejjeż ordinarji ta' manutenzjoni u spejjeż għal kompiti li jaqgħu fir-responsabbiltà tal-politika pubblika; "servizzi ta' ground handling" tfisser is-servizzi pprovduti lill-utenti tal-ajruporti fl-ajruporti kif deskritt fl-Anness mad-Direttiva 96/67/KE, u kwalunkwe leġiżlazzjoni sussegwenti dwar l-aċċess għas-suq tal-ground handling fl-ajruporti; "trejn b'veloċità għolja" tfisser trejn kapaċi tlaħħaq veloċità ta' iktar minn 200 km/h; "għajnuna għall-investiment" tfisser għajnuna biex ikunu ffinanzjati assi kapitali; speċifikament, biex tkopri d-"diskrepanza tal-likwidità -fl-ispejjeż kapitali"; "valur nett preżenti" tfisser id-differenza bejn il-flussi ta' flus pożittivi u dawk negattivi matul il-ħajja tal-investiment, skontati għall-valur kurrenti tagħhom bl-użu l-ispiża kapitali, jiġifieri r-rata ta' redditu meħtieġa normalment applikata mill-kumpanija fi proġetti oħrajn ta' investiment ta' tip simili jew, fejn mhux disponibbli, l-ispiża kapitalital-kumpanija b'mod kumplessiv, jew redditi mistennija komunement osservati fis-settur tal-ajruporti. "attivitajiet mhux ajrunawtiċi" tfisser servizzi kummerċjali lil-linji tal-ajru jew utenti oħra tal-ajruport, bħal servizzi anċillari għal passiġġieri, trasportaturi tal-merkanzija jew fornituri oħra tas-servizz, kiri ta' uffiċċji u ħwienet, u parkeġġ għall-karozzi, lukandi eċċ. "għajnuna għall-ġestjoni" tfisser għajnuna biex tkopri d-"diskrepanza tal-likwidità mill-ġestjoni"; tista' tkun relatata kemm ma' pagament bil-quddiem kif ukoll ma' għajnuna mħallsa fil-forma ta' pagamenti perjodiċi biex ikopru spejjeż ta' ġestjoni (pagamenti perjodiċi li jikkonsistu minn ammont fiss "spejjeż ta' ġestjoni" tfisser l-ispejjeż sottostanti ta' ajruport f'dak li hu forniment ta' servizzi tal-ajruport, inkluż kategoriji ta' spejjeż bħall-ispiża ta' persunal, servizzi b'kuntratt, komunikazzjonijiet, skart, enerġija, manutenzjoni, kera u amministrazzjoni,iżda jeskludu l-ispejjeż kapitali, is-sostenn ta' kummerċjalizzazzjoni jew kwalunkwe inċentivi oħra mogħtija lil-linji tal-ajru mill-ajruport, u l-ispejjeż li jaqgħu taħt ir-responsabbiltà ta' politika pubblika; "diskrepanza tal-likwidità ta' ġestjoni" tfisser it-telf mill-ġestjoni ta' ajruport matul il-perjodu relevanti, skontat għall-valur kurrenti tagħhom bl-użu tal-ispiża kapitali, jiġifieri n-nuqqas (f'termini tal-valur preżenti nett) bejn id-dħul tal-ajruport u l-spejjeż ta' ġestjoni tal-ajruport. "marġni ta' profitt raġonevoli" tfisser rata ta' redditu fuq il-kapital, pereżempju mkejjel bħala rata interna ta' dħul (IRR), li l-impriża normalment hija mistennija li tagħmel fuq investimenti bi grad simili ta' riskju; "ajruport reġjonali" tfisser kull ajruport b'volum ta' traffiku annwali ta' passiġġieri sa 3 miljuni; "reġjuni remoti" tfisser ir-reġjuni l-aktar imbiegħda, Malta, Ċipru, Ceuta, Mellilla, gżejjer li huma parti mit-territorju ta' Stat Membru u żoni li ftit li xejn huma popolati; "bidu tax-xogħlijiet" tfisser jew il-bidu ta' xogħlijiet ta' kostruzzjoni fuq l-investiment, jew l-ewwel impenn sod biex jiġi ordnat tagħmir jew impenn li jagħmel l-investiment irriversibbli, skont liema jiġi l-ewwel, u ma jinkludix xogħol preparatorju, bħal kisba ta' permessi u t-twettiq ta' studji preliminari ta' fattibilità; Flimkien ma' "servizzi tal-ajruport" ajruport jista' jipprovdi wkoll servizzi kummerċjali oħra lil-linji tal-ajru jew persuni oħra li jużaw l-ajruport, bħal servizzi anċillari għall-passiġġieri, trasportaturi tal-merkanzija jew fornituri oħra tas-servizz (pereżempju permezz tal-kiri ta' immobbli lil maniġers ta' ħwienet u ristoranti, operaturi tal-ipparkjar, eċċ.). Dawn l-attivitajiet ekonomiċi se jkunu kollettivament imsejħa "attivitajiet mhux ajrunawtiċi". Il-kompetizzjoni bejn l-ajruporti tista' tiġi vvalutata fid-dawl tal-kriterji tal-għażla tal-kumpaniji tal-ajru, u b'mod partikolari billi jitqabblu fatturi bħalma huma t-tipi ta' servizzi tal-ajruporti pprovduti u l-klijenti kkonċernati, il-popolazzjoni jew l-attività ekonomika, il-konġestjoni, jekk hemmx aċċess mill-art, u l-livell tal-imposti u l-kundizzjonijiet kummerċjali kumplessivi għall-użu tal-infrastruttura u s-servizzi tal-ajruport. Il-livell tal-imposti hu fattur ewlieni, minħabba li l-finanzjament pubbliku mogħti lill-ajruport jista' jintuża biex l-imposti tal-ajruporti jinżammu artifiċjalment baxxi sabiex jiġbdu lejhom linji tal-ajru u b'hekk jistgħu joħolqu distorsjoni sinifikanti tal-kompetizzjoni. Il-Kummissjoni tinnota wkoll li l-ajruporti huma f'kompetizzjoni għall-ġestjoni tal-infrastruttura tal-ajruport, inkluż f'ajruporti reġjonali u lokali. Il-finanzjament pubbliku ta' ajruport jista' għalhekk joħloq distorsjoni tal-kompetizzjoni fis-swieq għall-operazzjoni tal-infrastruttura tal-ajruporti. Barra minn hekk, il-finanzjament pubbliku kemm għall-ajruporti kif ukoll għal-linji tal-ajru jistgħu joħolqu distorsjoni tal-kompetizzjoni u għandhom effett fuq il-kummerċ fis-swieq tat-trasport bl-ajru madwar l-Unjoni. Fl-aħħar nett, il-kompetizzjoni intermodali tista' wkoll tiġi affettwata minn finanzjament pubbliku għall-ajruporti jew għal-linji tal-ajru. L-Artikolu 345 tat-Trattat jiddikjara li t-Trattat bl-ebda mod ma jippreġudika r-regoli fl-Istati Membri li jirregolaw is-sistema ta' sjieda ta' proprjetà. Għaldaqstant l-Istati Membri jistgħu ikunu sidien ta' impriżi u jistgħu jimmaniġġjawhom, u jistgħu jixtru ishma jew interessi oħra f'impriżi pubbliċi jew privati. Konsegwentement, dawn il-Linji Gwida ma jagħmlux distinzjoni bejn it-tipi differenti ta' benefiċjarji fir-rigward tal-istrutturi legali tagħhom jew jekk humiex tas-settur pubbliku jew privat, u r-riferenzi kollha għal-linji tal-ajru u l-ajruporti jew il-kumpaniji li jimmaniġġjawhom jinkludu kull tip ta' entità legali. Meta ajruport għandu riżorsi pubbliċi disponibbli, l-għajnuna lil xi linja tal-ajru li tuża l-ajruport tista' fil-prinċipju tiġi eskluża meta r-relazzjoni bejn l-ajruport u l-linja tal-ajru tissodisfa t-test tal-MEO. Dan normalment ikun il-każ jekk: il-prezz impost għas-servizzi tal-ajruport jikkorrispondi mal-prezz tas-suq (ara t-taqsima 3.5.1), jew Approċċ wieħed lejn il-valutazzjoni tal-preżenza ta' għajnuna lil-linji tal-ajru jinvolvi li jkun stabbilit jekk il-prezz mitlub minn ajruport lil-linja tal-ajru partikolari jikkorrispondix mal-prezz tas-suq. Abbażi ta' prezzijiet tas-suq disponibbli u relevanti, jista' jkun identifikat valur referenzjarju xieraq, waqt li jkunu kkunsidrati l-elementi spjegati fil-punt 60. L-identifikazzjoni ta' valur referenzjarju teħtieġ li l-ewwelnett ikunu jistgħu jintgħażlu għadd suffiċjenti ta' ajruporti paragunabbli li jipprovdu servizzi li jistgħu jiġu mqabbla bejniethom f'kundizzjonijiet normali tas-suq. F'dan ir-rigward il-Kummissjoni tinnota li għalissa, maġġoranza kbira tal-ajruporti fl-Unjoni jibbenefikaw minn finanzjament pubbliku sabiex ikopru l-ispejjeż tal-investiment u dawk ta' ġestjoni. Il-biċċa l-kbira ta' dawn l-ajruporti jistgħu biss jibqgħu fis-suq bis-sostenn pubbliku. Anki jekk ċerti ajruporti huma proprjetà privata jew ġestiti mingħajr kunsiderazzjonijiet soċjali jew reġjonali, il-prezzijiet mitluba minn dawn l-ajruporti jistgħu jiġu influwenzati bis-sħiħ mill-prezzijiet imposti mill-maġġoranza ta' ajruporti ssussidjati pubblikament minħabba li l-prezzijiet ta' dawn tal-aħħar jitqiesu mil-linji tal-ajru matul in-negozjati tagħhom mal-ajruporti li huma proprjetà privata jew ġestiti privatament. F'dawk iċ-ċirkostanzi, il-Kummissjoni għandha dubji serji jekk fil-preżent, jistax ikun identifikat valur referenzjarju xieraq biex ikun identifikat prezz tas-suq realistiku għal servizzi pprovduti minn ajruporti. Din is-sitwazzjoni tista' tinbidel jew tevolvi fil-futur, b'mod partikolari meta r-regoli dwar l-għajnuna mill-Istat japplikaw b'mod sħiħ għall-finanzjament pubbliku tal-ajruporti. Fi kwalunkwe każ, il-Kummissjoni tqis li eżerċizzju ta' valutazzjoni komparattiva għandu jkun ibbażat fuq tqabbil tal-imposti tal-ajruporti, nett minn kwalunkwe benefiċċji pprovduti lil-linja tal-ajru (bħal sostenn għall-kummerċjalizzazzjoni, skontijiet, jew inċentiv ieħor), madwar numru suffiċjenti ta' "ajruporti komparaturi" adattati, li l-maniġers tagħhom jaġixxu bħala operaturi f'ekonomija tas-suq. B'mod partikolari, għandhom jintużaw l-indikaturi li ġejjin: tip ta' traffikku (negozju jew passatemp jew destinazzjoni 'il barra); l-importanza relativa tal-merkanzija, u l-importanza relattiva tad-dħul li joħroġ mill-attivitajiet nonajrunawtiċi tal-ajruport; it-tip u l-livell tas-servizzi tal-ajruport pprovduti; il-prossimità tal-ajruport għal belt kbira; l-għadd ta' abitanti fiż-żona koperta mill-ajruport; il-prosperità taż-żona tal-inħawi (PDG kull ras); iż-żoni ġeografiċi differenti li għalihom il-passiġġieri jistgħu jiġu attirati. Meta tivvaluta arranġamenti konklużi bejnajruporti u linji tal-ajru, il-Kummissjoni tqis ukoll safejn l-arranġamenti li jkun qed jiġu vvalutati jistgħu jiġu kkunsidrati parti mill-implimentazzjoni ta' strateġija kumplessiva tal-ajruport li mistennija li twassal għal profitabbiltà almenu fuq medda twila ta' żmien. F'dan ir-rigward, għandu jiġi enfasizzat li l-konformità mar-rekwiżiti sostantivi u proċedurali tar-Regolament (KE) Nru 1008/2008 ma teliminax il-ħtieġa li l-Istat(i) Membru konċernat jivvaluta l-konformità mal-Artikolu 107(1) tat-Trattat. Sa fejn għandhom x'jaqsmu l-ajruporti, il-Kummissjoni tqis li huwa possibbli li l-ġestjoni ġenerali ta' ajruport tiġi kkunsidrata bħala SIEĠ, f'każijiet debitament ġustifikati. Fid-dawl tal-prinċipji mniżżla fil-punt 69, il-Kummissjoni tqis li dan jista' jkun il-każ biss jekk parti miż-żona li potenzjalment tuża l-ajruport, mingħajr l-ajruport, tkun iżolata mill-bqija tal-Unjoni sal-punt li l-iżvilupp soċjali u ekonomiku tagħha jkun preġudikat. Tali valutazzjoni għandha tqis b'mod xieraq modi oħrajn ta' trasport, u b'mod partikolari ta' servizzi ferrovjarji ta' veloċità għolja jew konnessjonijiet marittimi servuti minn bastimenti. F'tali każijiet, l-awtoritajiet pubbliċi jistgħu jimponu obbligu ta' servizz pubbliku fuq ta' ajruport li jiżgura li l-ajruport jibqa' miftuħ għal traffiku kummerċjali. Il-Kummissjoni tinnota li ċerti ajruporti għandhom rwol importanti x'jaqdu fir-rigward tal-konnettività reġjonali ta' reġjuni iżolati, remoti u periferali tal-Unjoni. Tali sitwazzjoni tista' partikolarment tiġri fir-rigward tar-reġjuni l-aktar imbiegħda, kif ukoll gżejjer u żoni oħra tal-Unjoni. Skont il-valutazzjoni ta' kull każ u skont il-karatteristiċi partikolari ta' kull ajruport u reġjun li jaqdi, jista' jkun iġġustifikat li jkunu definiti obbligi ta' SIEĠ f'dawn l-ajruporti. Għajnuna mill-Istat fil-forma ta' kumpens għal servizz pubbliku hija eżentata mir-rekwiżit ta' notifika previst fl-Artikolu 108(3) tat-Trattat jekk ir-rekwiżiti stabbiliti fid-Deċiżjoni 2012/21/UE huma sodisfatti. Il-kamp ta' applikazzjoni tad-Deċiżjoni 2012/21/UE jkopri kumpens ta' servizz pubbliku mogħti lil: Għajnuna mill-Istat mhux koperta mid-Deċiżjoni 2012/21/UE tista' tkun iddikjarata kompatibbli skont l-Artikolu 106(2) tat-Trattat, jekk il-kundizzjonijiet tal-Qafas tas-SIEĠ huma sodisfatti. Madankollu, għandu jkun innotat li għall-valutazzjoni kemm skont id-Deċiżjoni 2012/21/UE kif ukoll skont il-Qafas tas-SIEĠ, japplikaw il-kunsiderazzjonijiet dwar id-definizzjoni ta' obbligi ta' servizz pubbliku imposti fuq l-ajruporti jew il-linji tal-ajru fil-punti 69 sa 73 ta' dawn il-Linji Gwida. Jekk il-finanzjament pubbliku għal ajruporti u/jew il-linji tal-ajru jikkostitwixxi għajnuna, din l-għajnuna tista' titqies kompatibbli mas-suq intern skont l‐Artikolu 107(3)(c) tat-Trattat sakemm tkun konformi mal-kriterji ta' kompatibbiltà għall-ajruporti fit-taqsima 5.1 ta' dawn il-Linji Gwida u għal-linji tal-ajru msemmija fit-taqsima 5.2. Miżuri ta' għajnuna mill-Istat lil linji tal-ajru, li b'mod inkrimentali jnaqqsu l-profittabilità tal-ajruport (ara l-punti 63 u 64 ta' dawn il-Linji Gwida), jitqiesu inkompatibbli mas-suq intern, skont l-artikolu 107(1) tat-Trattat, sakemm il-kundizzjonijiet ta' kompatibbiltà għall-għajnuna tal-bidu stipulati fit-Taqsima 5.2 ma ta' dawn il-Linji Gwida jiġux sodisfatti. Sabiex ikun ivvalutat jekk miżura ta' għajnuna mill-Istat tistax titqies bħala kompatibbli mas-suq intern skont l-Artikolu 107(3) tat-Trattat, il-Kummissjoni ġeneralment tanalizza jekk kif inhi maħsuba l-miżura tal-għajnuna jiżgurax li l-impatt pożittiv tagħha fejn tidħol il-mira ta' interess komuni jaqbiżx l-effetti negattivi potenzjali tagħha fuq il-kummerċ u l-kompetizzjoni. Il-Komunikazzjoni dwar l-Immodernizzar tal-Għajnuna mill-Istat talbet għall-identifikazzjoni u d-definizzjoni tal-prinċipji komuni applikabbli għall-valutazzjoni tal-kumpatibbiltà tal-miżuri kollha ta' għajnuna mwettqa mill-Kummissjoni. Miżura ta' għajnuna tkun ikkunsidrata kompatibbli mas-suq intern skont l-Artikolu 107(3)(a) tat-Trattat sakemm jiġu sodisfatti l-kundizzjonijiet kumulattivi li ġejjin: kontribut għal mira definita sew ta' interess komuni: l-għajnuna mill-Istat għandu jkollu mira ta' interess komuni skont l-Artikolu 107(3) tat-Trattat; ħtieġa għal intervenzjoni mill-Istat: miżura ta' għajnuna mill-Istat għandha tkun immirata lejn sitwazzjoni fejn l-għajnuna tkun tista' ġġib titjib materjali li s-suq innifsu ma jkunx jista' jikseb, pereżempju billi jiġi rrimedjat nuqqas tas-suq jew jiġi indirizzat tħassib dwar ekwità jew koeżjoni; l-adegwatezza tal-miżura ta' għajnuna: il-miżura ta' għajnuna għandha tkun strument politiku xieraq li jindirizza l-mira ta' interess komuni; l-effett ta' inċentiv: l-għajnuna għandha tbiddel l-imġiba tal-impriżi kkonċernati b'tali mod li dawn jinvolvu ruħhom f'attività addizzjonali li ma jkunux jistgħu jagħmlu mingħajr l-għajnuna jew li jkunu jistgħu jagħmlu biss b'mod ristrett jew differenti; proporzjonalità tal-għajnuna (għajnuna limitata għall-minimu): l-ammont tal-għajnuna jrid ikun limitat għall-minimu meħtieġ biex jitnissel l-investiment jew attività addizzjonali fiż-żona kkonċernata; l-evitar ta' effetti negattivi mhux dovuti fuq kompetizzjoni u kummerċ bejn Stati Membri: l-effetti negativi tal-għajnuna għandhom ikunu limitati suffiċjentement, sabiex il-bilanċ globali tal-miżura jkun pożittiv; it-trasparenza tal-għajnuna: L-Istati Membri, il-Kummissjoni, l-operaturi ekonomiċi u l-pubbliku interessat, għandu jkollhom aċċess faċli għall-atti relevanti u l-informazzjoni pertinenti kollha dwar l-għajnuna mogħtija hemmhekk kif spjegat fit-taqsima 8.2. Fir-rigward tal-għajnuna mill-Istat fis-settur tal-avjazzjoni, il-Kummissjoni tikkunsidra li dawk il-prinċipji komuni huma rispettati meta l-għajnuna mill-Istat mogħtija lill-ajruporti tissodisfa l-kundizzjonijiet kollha spjegati rispettivament fit-taqsimiet 5.1 u 5.2. Għalhekk, il-konformità ma' dawn il-kundizzjonijiet timplika l-kompatibbiltà tal-għajnuna mas-suq intern skont l-Artikolu 107(3)(c) tat-Trattat. Għajnuna għall-investiment mogħtija lill-ajruporti jew bħala għajnuna individwali jew fi skema ta' għajnuna tkun ikkunsidrata kompatibbli mas-suq intern skont l-Artikolu 107(3)(c) tat-Trattat sakemm jiġu sodisfatti l-kundizzjonijiet kumulattivi tal-punt 79 kif stipulat fil-punti 84 sa 108: Għajnuna għall-investiment lill-ajruporti titqies li tikkontribwixxi għall-kisba ta' mira ta' interess komuni, jekk: iżżid il-mobbiltà taċ-ċittadini tal-Unjoni u l-konnettività tar-reġjuni billi tistabbilixxi punti ta' aċċess għal titjiriet interni fl-Unjoni; jew tiġġieled kontra l-konġestjoni tat-traffiku tal-ajru f'ajruporti ċentrali prinċipali tal-Unjoni; jew tiffaċilita l-iżvilupp reġjonali. Madankollu, id-duplikazzjoni ta' ajruporti li ma jrendux profitti jew il-ħolqien ta' kapaċità addizzjonali mhux użata ma jikkontribwixxux għal mira ta' interess komuni. Jekk proġett ta' investiment huwa primarjament immirat lejn il-ħolqien ta' kapaċità ġdida f'ajruport, l-infrastruttura l-ġdida, għandha, fit-terminu medju, tlaħħaq mad-domanda prevista tal-linji tal-ajru, il-passiġġieri u l-burdnara fiż-żona tal-ilħuq tal-ajruport. Kwalunkwe investiment, li ma jkollux prospetti sodisfaċenti għall-użu tul żmien medju jew li jnaqqas il-prospetti għall-użu tal-infrastruttura eżistenti fiż-żona ta' lħuq tul żmien medju, ma jistax jitqies li jservi mira ta' interess komuni. Sabiex jiġi vvalutat jekk l-għajnuna mill-Istat hijiex effettiva biex tinkiseb mira ta' interess komuni, huwa meħtieġ li tiġi identifikata l-problema li għandha tiġi indirizzata. L-għajnuna mill-Istat għandha tkun immirata lejn sitwazzjonijiet fejn tali għajnuna tistà ġġib magħha titjib materjali li s-suq ma jistax jagħti hu stess. Il-kundizzjonijiet iffaċċjati minn ajruporti iżgħar meta jiżviluppaw is-servizzi tagħhom u biex jattiraw finanzjament privat għall-investiment tal-infrastruttura tagħhom huma spiss inqas favorevoli meta mqabbla ma' dawk li jiffaċċjaw l-ajruporti maġġuri fl-Unjoni. Għal dawn ir-raġunijiet, skont il-kundizzjonijiet preżenti tas-suq, ajruporti iżgħar jista' jkollhom diffikultajiet biex jiżguraw l-iffinanzjar tal-investimenti tagħhom mingħajr finanzjament pubbliku. ajruporti b'kapaċità sa 200 000 passiġġier fis-sena jistgħu ma jkunux jistgħu jkopru l-biċċa l-kbira tal-ispejjeż kapitali tagħhom; ajruporti bi traffiku annwali ta' bejn 200 000 u miljun passiġġier, normalment ma jkunux jistgħu jkopru l-biċċa l-kbira tal-ispejjeż kapitali tagħhom; ajruporti bi traffiku annwali ta' bejn miljun u tliet miljun passiġġier għandhom, bħala medja, ikunu kapaċi jkopru porzjon ikbar tal-ispejjeż kapitali tagħhom; ajruporti bi traffiku annwali ta' bejn tliet u ħames miljun passiġġier, fil-prinċipju għandhom ikunu kapaċi jkopru l-biċċa l-kbira tal-ispejjeż kollha tagħhom (inklużi l-ispejjeż ta' ġestjoni u kapitali), iżda f'ċerti ċirkostanzi speċifiċi għall-każijiet partikolari s-sostenn pubbliku jista' jkun meħtieġ biex jiffinanzja xi spejjeż kapitali tagħhom; ajruporti bi traffiku annwali ta' "l fuq minn ħames (5) miljun passiġġier jagħmlu ġeneralment profitt u huma kapaċi jkopru l-ispejjeż kollha tagħhom, ħlief fil-każ ta" ċirkostanzi eċċezzjonali ferm. L-Istati Membri għandhom juru li l-miżura ta' għajnuna hija strument xieraq ta' politika biex tinkiseb il-mira maħsuba jew biex ikunu solvuti l-problemi li għalihom ġiet deċiża l-għajnuna . Miżura ta' għajnuna mhux se tkun ikkunsidrata kompatibbli mas-suq intern, jekk strumenti ta' politika oħra li huma inqas distorsivi jew strumenti ta' għajnuna jippermettu li tintlaħaq l-istess mira. L-Istati Membri jistgħu jagħmlu għażliet differenti fir-rigward tal-użu ta' strumenti ta' politika differenti u forom ta' għajnuna. B'mod ġenerali, fejn Stat Membru jkun ikkunsidra għażliet politiċi oħrajn, u l-użu ta' strument selettiv bħall-għajnuna mill-Istat fil-forma ta' għotja diretta jkun ġie mqabbel ma' forom anqas distorsivi ta' għajnuna (bħal self, garanziji jew avvanzi ripagabbli), il-miżuri kkonċernati jitqiesu li jikkostitwixxu strument adegwat. Kull meta jkun possibbli, l-Istati Membri huma mħeġġa jfasslu skemi nazzjonali li jirriflettu l-prinċipji prinċipali li huma l-bażi tal-finanzjament pubbliku u jindikaw l-aktar fatturi rilevanti tal-finanzjament pubbliku ppjanat tal-ajruporti. Skemi ta' qafas jiżguraw il-koerenza fl-użu tal-fondi pubbliċi, inaqqsu l-piż amministrattiv fuq l-awtoritajiet awtorizzanti iżgħar u jħaffu l-implimentazzjoni ta' miżuri ta' għajnuna individwali. Barra minn hekk, l-Istati Membri huma mħeġġa jipprovdu gwida ċara għall-implimentazzjoni tal-finanzjament ta' għajnuna mill-Istat għal ajruporti reġjonali. Il-ħidmiet fuq investiment individwali jistgħu' jibdew biss wara li l-applikazzjoni tkun ġiet ippreżentata lill-awtorità tal-għotja. Jekk il-ħidmiet jibdew qabel ma tkun ippreżentata l-applikazzjoni lill-awtorità tal-għotja, kwalunkwe għajnuna mogħtija fir-rigward ta' dak l-investiment individwali mhux se titqies kompatibbli mas-suq intern. Proġett ta' investiment f'ajruport jista' jkun ekonomikament attraenti fih innifsu. Għalhekk, jeħtieġ li jiġi verifikat li l-investiment ma kienx isir, jew ma kienx isir sa dak il-punt, mingħajr għajnuna mill-Istat. Jekk dan ikun ikkonfermat, il-Kummissjoni tikkunsidra li miżura ta' għajnuna għandha effett ta' inċentiv. L-effett tal-inċentiv huwa identifikat permezz ta' analiżi kontrofattwali, bit-tqabbil tal-livelli tal-attività intiża bl-għajnuna u mingħajr l-għajnuna. Minħabba li d-diskrepanza tal-likwidità tvarja skont id-daqs tal-ajruport u normalment tkun ikbar għal ajruporti iżgħar, il-Kummissjoni se tuża firxa ta' intensitajiet massimi ta' għajnuna permissibbli sabiex tiżgura proporzjonalità ġenerali. L-intensità tal-għajnuna ma għandhiex taqbeż l-intensità massima tal-għajnuna tal-investiment permissibbli u, fi kwalunkwe każ, ma għandhiex taqbeż id-diskrepanza tal-likwidità reali tal-proġett ta' investiment. L-intensitajiet massimi għall-għajnuna għall-investiment għall-finanzjament tal infrastruttura tal-ajruport jistgħu jkunu miżjuda b'massimu ta' 20 % jekk l-ajruporti jinsabu f'reġjuni mbiegħda irrispettivament mid-daqs tagħhom. Ajruporti bi traffiku medju taħt il-miljun passiġġier kull sena għandhom jikkontribwixxu mill-inqas 25 % għall-finanzjament tal-ispejjeż totali eliġibbli tal-investiment. Madankollu, proġetti ta' investiment f'ċerti ajruporti b'medja tat-traffiku ta' inqas minn miljun passiġġier fis-sena li jinsabu f'reġjuni periferali tal-Unjoni jistgħu jirriżultaw f'diskrepanza tal-likwidità, li hija ogħla mill-intensitajiet massimi ta' għajnuna permissibbli. Skont il-valutazzjoni ta' kull każ u skont il-karatteristiċi partikolari ta' kull ajruport, il-proġett ta' investiment u r-reġjun moqdi, l-intensità li taqbeż il-75 % tista' tkun iġġustifikata f'ċirkostanzi eċċezzjonali għal ajruporti b'volum tat-traffiku taħt il-miljun passiġġier kull sena. Sabiex jitqiesu ċ-ċirkostanzi speċifiċi rigward rilokazzjoni ta' ajruport li jeżisti u s-sospensjoni tal-attivitajiet tal-ajruport fil-post eżistenti, il-Kummissjoni se tivvaluta, b'mod partikolari, il-proporzjonalità, in-neċessità tal-għajnuna u l-intensità massima tal-għajnuna mill-Istat mogħtija abbażi ta' valutazzjoni tad-diskrepanza tal-likwidità jew tax-xenarju kontrofattwali ta' kull każ speċifiku, hu x'inhu t-traffiku medju tal-passiġġieri ta' dak l-ajruport. Barra dan, f'ċirkostanzi eċċezzjonali ħafna, ikkaratterizzati minn nuqqas ċar fis-suq u waqt li jitqies id-daqs tal-investiment, l-impossibilità li jkun iffinanzjat l-investiment fuq swieq finanzjarji, livell għoli ħafna ta' esternalitajiet pożittivi u d-distorsjonijiet tal-kompetizzjoni, ajruporti kbar b'volum medju ta' aktar minn 5 miljun passiġġier fis-sena jistgħu jirċievu għajnuna biex jiffinanzjaw l-infrastruttura tal-ajruport. Madankollu, f'tali każijiet, il-Kummissjoni dejjem twettaq valutazzjoni dettaljata, partikolarment dwar il-proporzjonalità, in-neċessità u l-intensità massima tal-għajnuna mill-Istat mogħtija abbażi tal-analiżi tad-diskrepanza tal-likwidità u x-xenarju kontrafattwali ta' kull każ speċifiku, ikun x'ikun it-traffiku medju tal-passiġġieri ta' dak l-ajruport. Sabiex tkun illimitata ulterjorment kull distorsjoni, l-ajruport, inkluż kwalunkwe investiment li għalih l-għajnuna hija mogħtija, għandu jkun miftuħ għall-kull min jista' potenzjalment juża l-ajruport u ma għandux ikun iddedikat għal xi ħadd speċifiku. Fil-każ ta' limitazzjoni fiżika tal-kapaċità, l-allokazzjoni għandha ssir fuq il-bażi ta' kriterji pertinenti, oġġettivi, trasparenti u mhux diskriminatorji. Rekwiżiti ta' notifika għal skemi ta' għajnuna u miżuri ta' għajnuna individwali: L-Istati Membri huma mħeġġa li jinnotifikaw skemi ta' għajnuna mill-Istat għal għajnuna għall-investiment għal ajruporti bi traffiku annwali medju taħt it-3 biljun passiġġier. Meta tiġi valutata skema ta'għajnuna, il-kundizzjonijiet relatati mal-ħtieġa tal-għajnuna, l-effett ta' inċentiv u l-proporzjonalità tal-għajnuna jitqiesu bħala ssodisfati, jekk l-Istat Membru jkun impenja ruħu li jagħti għajnuna individwali fl-iskema ta'għajnuna approvata biss wara li jkun ivverifika li l-kundizzjonijiet kumulattivi f'din it-Taqsima huma sodisfatti. Minħabba r-riskju ogħla ta' distorsjoni tal-kompetizzjoni, il-miżuri ta' għajnuna li ġejjin għandhom dejjem jiġu nnotifikati individwalment: l-għajnuna għall-investiment lil ajruporti bi traffiku annwali medju ta' 'l fuq minn 3 miljun passiġġier; l-għajnuna għall-investiment lil ajruport li jaqbeż il-75 % tal-intensità tal-għajnuna bi traffiku annwali medju taħt il-miljun passiġġier, bl-eċċezzjoni ta' ajruporti li jinsabu f'reġjuni mbiegħda; għajnuna għall-investiment għar-rilokazzjoni ta' ajruporti; għajnuna għall-investiment li tiffinanzja ajruport imħallat tal-passiġġieri/tal-merkanzija li jimmaniġġa aktar minn 200 000 tunnellata ta' merkanzija matul is-sentejn finanzjarji ta' qabel is-sena li fiha l-għajnuna ġiet notifikata; għajnuna għall-investiment bl-għan li jinħoloq ajruport tal-passiġġieri ġdid (inkluż il-konverżjoni ta' mitjar eżistenti f'ajruport tal-passiġġieri); għajnuna għall-investiment immirata lejn il-ħolqien jew l-iżvilupp ta' ajruport li jinsab f'distanza ta' 100 kilometru jew 60 minuta ta' vvjaġġar bil-karozza, bix-xarabank, tren jew ferrovija ta' velocità għolja. Għajnuna għall-ġestjoni mogħtija lill-ajruporti jew bħala għajnuna individwali jew taħt skema ta' għajnuna se tkun ikkunsidrata kompatibbli mas-suq intern skont l-Artikolu 107(3)(c) tat-Trattat għall-perjodu ta' tranżizzjoni ta' 10 snin li jibdew mill-4 April 2014 sakemm ikunu sodisfatti l-kundizzjonijiet kumulattivi tal-punt 79 kif stipulat fil-punti 113 sa 134: Kif imsemmi fil-punt 13, sabiex l-ajruporti jingħataw żmien biex jaġġustaw għar-realitajiet ġodda tas-suq u jiġu evitati interruzzjonijiet fit-traffiku tal-ajru u l-konnettività tar-reġjuni, għajnuna għall-ġestjoni għall-ajruporti tiġi kkunsidrata li tikkontribwixxi għall-kisba ta' mira ta' interess komuni, għal perjodu ta' tranżizzjoni ta' 10 snin, jekk: iżżid il-mobbiltà taċ-ċittadini tal-Unjoni u l-konnettività tar-reġjuni billi tistabbilixxi punti ta' aċċess għal titjiriet interni fl-Unjoni; jew tiġġieled kontra l-konġestjoni tat-traffiku tal-ajru f'ajruporti ċentrali prinċipali tal-Unjoni; jew tiffaċilita l-iżvilupp reġjonali. Madankollu, id-duplikazzjoni ta' ajruporti li ma jrendux profitti ma tikkontribwixxix għal mira ta' interess komuni. Fejn ajruport jinstab fl-istess medda ta' lħuq ta' ajruport ieħor b'kapaċità żejda, il-pjan ta' negozju, ibbażat fuq previżjonijiet tajba tat-traffiku tal-passiġġieri u tal-merkanzija, għandu jidentifika l-effett probabbli fuq it-traffiku tal-ajruporti l-oħra li jinsabu f'dik iż-żona ta' lħuq. Skont dan, il-Kummissjoni jkollha dubji dwar il-prospetti ta' ajruport li ma jħallix profitt biex jikseb kopertura sħiħa tal-ispiża fi tmiem il-perjodu ta' tranżizzjoni, jekk ajruport ieħor ikun jinsab fl-istess żona ta' lħuq. Sabiex jiġi vvalutat jekk l-għajnuna mill-Istat hijiex effettiva biex tinkiseb mira ta' interess komuni, huwa meħtieġ li tiġi identifikata l-problema li għandha tiġi indirizzata. L-għajnuna mill-Istat għandha tkun immirata lejn sitwazzjonijiet fejn tali għajnuna tistà ġġib magħha titjib materjali li s-suq ma jistax jagħti hu stess. Il-kundizzjonijiet iffaċċjati minn ajruporti iżgħar meta jiżviluppaw is-servizzi tagħhom u biex jattiraw finanzjament privat huma spiss inqas favorevoli meta mqabbla ma' dawk li jiffaċċjaw l-ajruporti maġġuri fl-Unjoni. Skont il-kundizzjonijiet preżenti tas-suq, ajruporti iżgħar jista' jkollhom diffikultajiet biex jiżguraw l-iffinanzjar tal-operazzjoni tagħhom mingħajr finanzjament pubbliku. Fil-kundizzjonijiet attwali tas-suq, il-ħtieġa għal fondi pubbliċi biex ikunu iffinanzjati spejjeż ta' ġestjoni, minħabba spejjeż fissi għolja, se tvarja skont id-daqs tal-ajruport u normalment tkun proporzjonalment ogħla għal ajruporti iżgħar. Il-Kummissjoni tikkunsidra li, fil-kundizzjonijiet kurrenti tas-suq, jistgħu jiġu identifikati l-kategoriji li ġejjin tal-ajruporti, u l-vijabilitajiet finanzjarji relattivi tagħhom: L-ajruporti li jkollhom sa 200 000 passiġġier fis-sena jistgħu ma jkunux kapaċi jkopru l-biċċa l-kbira tal-ispejjeż ta' ġestjoni tagħhom; ajruporti bi traffiku annwali ta' bejn 200 000 u 700 000 passiġġier jistgħu ma jkunux kapaċi jkopru porzjon sostanzjali tal-ispejjeż ta' ġestjoni tagħhom; ajruporti bi traffiku annwali ta' bejn 700 000 u miljun passiġġier ġeneralment għandhom ikunu kapaċi jkopru porzjon ikbar tal-ispejjeż ta' ġestjoni tagħhom; ajruporti bi traffiku annwali ta' bejn miljun u tliet miljun passiġġier għandhom, bħala medja, ikunu kapaċi jkopru l-biċċa l-kbir tal-ispejjeż ta' ġestjoni tagħhom; ajruporti bi traffiku annwali ta' iktar minn tliet miljun passiġġier jagħmlu ġeneralment profitt fuq livell operatorju u għandhom ikunu kapaċi jkopru l-ispejjeż ta' ġestjoni tagħhom. F'ċirkostanzi eċċezzjonali, fejn hemm grad partikolarment għoli ta' inċertezza madwar żviluppi futuri tal-ispejjeż u tad-dħul u l-awtorità pubblika jkollha informazzjoni inkonsistenti, l-awtorità pubblika tista' wkoll tikkalkula l-ammont massimu ta' għajnuna għall-ġestjoni kompatibbli skont mudell ibbażat fuq id-diskrepanza tal-likwidità mill-ispejjeż ta' ġestjoni tal-bidu fil-bidu tal-perjodu ta' tranżizzjoni. Dan jiġi tradott bħala l-medja tad-defiċit fl-iffinanzjar tal-ispejjeż għall-ġestjoni (jiġifieri l-ammont tal-ispejjeż għall-ġestjoni li mhux kopert minn dħul) matul il-ħames snin ta' qabel il-bidu tal-perjodu ta' tranżizzjoni (mill-2009 sal-2013). Kull meta hu possibbli, l-Istati Membri huma mħeġġa jfasslu skemi nazzjonali li jirriflettu l-prinċipji prinċipali wara l-finanzjament pubbliku u jindikaw l-aktar fatturi rilevanti tal-finanzjament pubbliku ppjanat tal-ajruporti. Skemi qafas jiżguraw il-koerenza fl-użu tal-fondi pubbliċi, inaqqsu l-piż amministrattiv fuq l-awtoritajiet awtorizzanti iżgħar u jħaffu l-implimentazzjoni ta' miżuri ta' għajnuna individwali. Barra minn hekk, l-Istati Membri huma mħeġġa jipprovdu gwida ċara għall-implimentazzjoni tal-finanzjament ta' għajnuna mill-Istat għal ajruporti reġjonali u l-linji tal-ajru li jużaw dawn l-ajruporti. Għajnuna għall-ġestjoni għandha effett ta' inċentiv jekk x'aktarx li, fin-nuqqas ta' għajnuna għall-ġestjoni, u waqt li tkun ikkunsidrata l-preżenza possibbli ta' għajnuna għall-investiment u l-livell ta' traffiku, il-livell ta' attività ekonomika tal-ajruport ikkonċernat jonqos b'mod sinifikanti. Sabiex tkun proporzjonata, għajnuna għall-ġestjoni lill-ajruporti għandha tkun limitata għall-minimu neċessarju biex isseħħ l-attività li qed tirċievi l-għajnuna. Il-pjan tan-negozju tal-ajruport għandu jwitti t-triq lejn il-kopertura tal-ispejjeż ta' ġestjoni kollha fi tmiem il-perjodu ta' tranżizzjoni. Il-parametri ewlenin ta' dan il-pjan ta' negozju jiffurmaw parti integrali tal-valutazzjoni ta' kompatibbiltà tal-Kummissjoni. It-triq lejn il-kopertura sħiħa tal-ispejjeż ta' ġestjoni se tkun differenti għal kull ajruport u tiddependi mid-defiċit fl-investiment tal-bidu fil-ġestjoni tal-ajruport fil-bidu tal-perjodu ta' tranżizzjoni Sa mhux aktar tard minn 10 snin wara l-bidu tal-perjodu ta' tranżizzjoni, l-ajruporti kollha għandhom ikunu laħqu kopertura sħiħa tal-ispejjeż ta' ġestjoni tagħhom u l-ebda għajnuna għall-ġestjoni ma hi sa tkun ikkunsidrata kompatibbli mas-suq intern wara dik id-data, bl-eċċezzjoni ta' għajnuna għall-ġestjoni mogħtija skont ir-regoli orizzontali dwar l-għajnuna mill-Istat, bħar-regoli applikabbli għall-finanzjament tas-SIEĠ. Meta tivvaluta l-kompatibbiltà tal-għajnuna għall-ġestjoni l-Kummissjoni se tqis id-distorsjonijiet tal-kompetizzjoni u l-effetti fuq il-kummerċ. Fejn ajruport jinstab fl-istess medda ta' lħuq ta' ajruport ieħor b'kapaċità żejda, il-pjan ta' negozju, ibbażat fuq previżjonijiet tajba tat-traffiku tal-passiġġieri u tal-merkanzija, għandu jidentifika l-effett probabbli fuq it-traffiku tal-ajruporti l-oħra li jinsabu f'dik iż-żona ta' lħuq. Għajnuna għall-ġestjoni ta' ajruport li jinsab fl-istess żona ta' lħuq hi kkunsidrata kompatibbli mas-suq intern biss meta Stat Membru juri li l-ajruporti kollha fl-istess żona ta' lħuq jistgħu jiksbu kopertura sħiħa tal-ispejjeż ta' ġestjoni fi tmiem il-perjodu ta' tranżizzjoni. Sabiex ikunu limitati ulterjorment id-distorsjonijiet tal-kompetizzjoni, l-ajruport għandu jkun miftuħ għall-persuni kollha li potenzjalment jistgħu jużawh u mhux iddedikat għal xi ħadd speċifiku. Fil-każ ta' limitazzjoni fiżika tal-kapaċità, l-allokazzjoni għandha ssir fuq il-bażi ta' kriterji pertinenti, oġġettivi, trasparenti u mhux diskriminatorji. Barra minn hekk, sabiex jiġu limitati l-effetti negattivi fuq il-kompetizzjoni u l-kummerċ, il-Kummissjoni se tapprova għajnuna għall-ġestjoni lil ajruporti għal perjodu ta' tranżizzjoni ta' 10 snin li jibda mill-4 April 2014. Il-Kummissjoni se tivvaluta mil-ġdid is-sitwazzjoni ta' ajruporti bi traffiku annwali ta' mhux iktar minn 700 000 passiġġier erba' snin wara l-bidu tal-perjodu ta' tranżizzjoni. Rekwiżiti ta' notifika għal skemi ta' għajnuna u miżuri ta' għajnuna individwali L-Istati Membri huma mħeġġa jinnotifikaw skemi nazzjonali għal għajnuna għall-ġestjoni għall-finanzjament ta' ajruporti, iktar minn miżuri ta' għajnuna individwali għal kull ajruport. Dan huwa maħsub biex inaqqas il-piż amministrattiv kemm għall-awtoritajiet tal-Istati Membri kif ukoll għall-Kummissjoni. Minħabba r-riskju ogħla ta' distorsjoni tal-kompetizzjoni, il-miżuri ta' għajnuna li ġejjin għandhom dejjem jiġu nnotifikati individwalment: għajnuna għall-ġestjoni li tiffinanzja ajruport imħallat tal-passiġġieri/tal-merkanzija li jimmaniġġa aktar minn 200 000 tunnellata ta' merkanzija matul is-sentejn finanzjarji ta' qabel is-sena li fiha l-għajnuna ġiet notifikata; għajnuna għall-ġestjoni lil ajruport, jekk ajruporti oħra jinsabu f'distanza ta' 100 kilometru jew 60 minuta ta' vvjaġġar bil-karozza, bix-xarabank, tren jew ferrovija ta' velocità għolja minn ajruport eżistenti. Għajnuna mogħtija qabel il-bidu tal-perjodu ta' tranżizzjoni Għajnuna għall-ġestjoni mogħtija qabel ma beda l-perjodu ta' tranżizzjoni (inkluż għajnuna mħallsa qabel l-4 April 2014), tali għajnuna għall-ġestjoni tista' tiġi ddikjarata kompatibbli sal-livell totali tal-ispejjeż ta' ġestjoni mhux koperti, jekk il-kundizzjonijiet a), b), c), d), e) u f) kif stipulati fit-Taqsima 5.1.2, għajr il-punti 115, 119, 121, 122, 123, 126 sa 130, 132, 133 u 134 jiġu sodisfatti. B'mod partikolari, meta tivvaluta l-kompatibbiltà ta' għajnuna għall-ġestjoni mogħtija qabel id-dħul fis-seħħ ta' dawn il-Linji Gwida, il-Kummissjoni tqis id-distorsjonijiet tal-kompetizzjoni. Kif imsemmi fil-punt 15, għajnuna mill-Istat mogħtija lil-linji tal-ajru għall-varar ta' rotta ġdida bl-għan li tiżdied il-konnettività ta' reġjun, se tkun ikkunsidrata kompatibbli mas-suq intern skont it-tifsira tal-Artikolu 107(3)(c) tat-Trattat, jekk il-kundizzjonijiet kumulattivi li ġejjin jiġu sodisfatti: Għajnuna tal-bidu lil-linji tal-ajru titqies li tikkontribwixxi għall-kisba ta' mira ta' interess komuni, jekk hija tkun: iżżid il-mobilità taċ-ċittadini tal-Unjoni u l-konnettività tar-reġjuni billi tiftaħ rotot ġodda; jew tiffaċilita l-iżvilupp reġjonali ta' reġjuni remoti. Meta konnessjoni li se tkun operata mir-rotta tal-ajru l-ġdida hija diġà operata minn servizz tal-ferrovija b'veloċità għolja jew minn ajruport ieħor fl-istess żona ta' lħuq bl-istess kundizzjonijiet kumparabbli b'mod partikolari f'termini ta' tul tal-vjaġġ, ma tistax tkun ikkunsidrata li tikkontribwixxi għal mira definita sew ta' interess komuni. Il-kundizzjonijiet iffaċċjati minn ajruporti iżgħar meta jiżviluppaw is-servizzi tagħhom huma spiss inqas favorevoli meta mqabbla ma' dawk li jiffaċċjaw l-ajruporti maġġuri fl-Unjoni. Barra minn hekk, il-linji tal-ajru mhux dejjem ikunu lesti li jġorru r-riskju li jiftħu rotot ġodda minn ajruporti mhux magħrufa u mhux ippruvati, u ma għandhomx l-inċentivi xierqa biex jagħmlu dan. Għajnuna tal-bidu għal rotot li jgħaqqdu ajruport li jinsab f'reġjun imbiegħed ma' ajruport ieħor (fiż-Żona ta' Avjazzjoni Komuni Ewropea jew lil hinn minnha) tkun kompatibbli irrispettivament mid-daqs tal-ajruport ikkonċernat. Għajnuna tal-bidu għal rotot li jgħaqqdu ajruport b'iktar minn 5 miljun passiġġier kull sena li ma jinsabx f'reġjun imbiegħed ma tistax titqies kompatibbli mas-suq intern. Għajnuna tal-bidu lil-linji tal-ajru għandha effett ta' inċentiv jekk x'aktarx li, fin-nuqqas tal-għajnuna, il-livell ta' attività ekonomika tal-linja tal-ajru fl-ajruport ikkonċernat ma tespandix. Pereżempju r-rotta l-ġdida ma kinitx tkun varata. Ir-rotta l-ġdida tista' tibda biss wara l-preżentazzjoni tal-applikazzjoni għal għajnuna mill-awtorità li tagħmel l-għotja. Jekk ir-rotta l-ġdida tibda qabel ma tkun ippreżentata l-applikazzjoni għall-għajnuna lill-awtorità li tagħmel l-għażla, kwalunkwe għajnuna mogħtija fir-rigward ta' dik ir-rotta individwali mhux se titqies kompatibbli mas-suq intern. Għajnuna tal-bidu tista' tkopri sa 50 % tal-imposti tal-ajruport fir-rigward ta' rotta għal perjodi massimu ta' tliet snin. Il-kostijiet eliġibbli huma l-imposti tal-ajruport fir-rigward tar-rotta. Sabiex ikunu evitati effetti negattivi mhux neċessarji fuq il-kompetizzjoni u l-kummerċ, meta konnessjoni (pereżempju, żewġt ibliet) li se tkun operata minn rotta ġdida tal-ajru hija diġà operata minn servizz tal-ferrovija ta' veloċità għolja jew minn ajruport ieħor fl-istess żona ta' lħuq b'kundizzjonijiet kumparabbli, notevolment f'termini tat-tul tal-vjaġġ, tali rotta tal-ajru ma tkunx eliġibbli għal għajnuna tal-bidu. Kwalunkwe korp pubbliku li jippjana li jagħti għajnuna tal-bidu lil linja tal-ajru għal xi rotta ġdida kemm jekk permezz ta' xi ajruport kif ukoll jekk le, irid jagħmel il-pjanijiet tiegħu pubbliċi fi żmien xieraq u b'reklamar adegwat sabiex il-linji tal-ajru kollha interessati jkunu jistgħu joffru s-servizzi tagħhom. L-għajnuna tal-bidu ma tistax tiġi magħquda ma' kwalunkwe tip ieħor ta' għajnuna mill-Istat mogħtija għall-operat ta' rotta. Rekwiżiti ta' notifika għal skemi ta' għajnuna u miżuri ta' għajnuna individwali: L-Istati Membri huma mħeġġa jinnotifikaw aktar l-skemi nazzjonali għal għajnuna tal-bidu lil linji tal-ajru, milli l-miżuri ta' għajnuna individwali għal kull ajruport. Dan huwa maħsub biex inaqqas il-piż amministrattiv kemm għall-awtoritajiet tal-Istati Membri kif ukoll għall-Kummissjoni. Minħabba riskju ogħla ta' distorsjoni tal-kompetizzjoni, għajnuna tal-bidu lil ajruporti li ma jinsabux f'reġjuni mbiegħda bi traffiku annwali medju ogħla minn 3 miljun passiġġier għandha dejjem tkun notifikata individwalment. l-għajnuna trid tkun effettivament għall-benefiċċju tal-konsumaturi finali; l-għajnuna għandu jkollha karattru soċjali, jiġifieri, fil-prinċipju, trid tkopri biss ċerti kategoriji ta' passiġġieri li jivvjaġġaw fuq rotta (pereżempju passiġġieri bi ħtiġijiet partikolari bħat-tfal, persuni b'diżabilità, nies bi dħul baxx, studenti, nies anzjani eċċ.); madankollu, fil-każ fejn ir-rotta kkonċernata tgħaqqad reġjuni remoti, bħal pereżempju reġjuni l-aktar imbiegħda, gżejjer, u żoni b'densità baxxa tal-popolazzjoni, l-għajnuna tista' tkopri l-popolazzjoni kollha ta'dan ir-reġjun; l-għajnuna trid tingħata mingħajr diskriminazzjoni rigward l-oriġini tas-servizzi, irrispettivament millinja tal-ajru li topera s-servizzi. L-Istati Membri huma mħeġġa jinnotifikaw skemi nazzjonali għal għajnuna ta' karattru soċjali, iktar milli miżuri ta' għajnuna individwali għal kull ajruport. L-intensitajiet massimi ta' għajnuna stabbiliti b'dawn il-Linji Gwida japplikaw irrispettivament minn jekk l-għajnuna hijiex iffinanzjata kompletament minn riżorsi tal-Istat jew parzjalment iffinanzjata mill-Unjoni. Il-Kummissjoni tqis li miżuri ulterjuri huma meħtieġa sabiex titjieb it-trasparenza tal-għajnuna mill-Istat fl-Unjoni. B'mod partikolari, għandhom jittieħdu passi biex ikun żgurat li l-Istati Membri, l-operaturi ekonomiċi, il-pubbliku interessat u l-Kummissjoni jkollhom aċċess faċli għat-test sħiħ tal-iskemi ta' għajnuna kollha applikabbli fis-settur tal-avjazzjoni u għal informazzjoni pertinenti dwar miżuri ta'għajnuna individwali. L-Istati Membri għandhom jippubblikaw l-informazzjoni li ġejja fuq websajt komprensiva dwar l-għajnuna mill-Istat, fil-livell nazzjonali jew reġjonali: it-test sħiħ ta' kull skema ta' għajnuna approvata jew id-deċiżjoni individwali għall-għoti ta' għajnuna u d-dispożizzjonijiet ta' implimentazzjoni tagħhom, l-identità tal-awtorità tal-għotja, l-identità tal-benefiċjarji individwali, il-forma u l-ammont ta' għajnuna mogħtija lil kull benefiċjarju, id-data tal-għotja, it-tip tal-impriża (SME / kumpanija kbira), ir-reġjun li fiħ jinsab il-benefiċjarju (fil-Livell II NUTS) u s-settur ekonomiku prinċipali li fih il-benefiċjarju għandu l-attivitajiet tiegħu (fil-livell tal-grupp NACE); tali rekwiżit jista' jitneħħa fir-rigward tal-għotjiet ta' għajnuna individwali ta' inqas minn EUR 200 000. L-Istati Membri għandhom jiżguraw li jinżammu r-rekords dettaljati li jirrigwardaw il-miżuri kollha li jinvolvu l-għoti ta' għajnuna mill-Istat skont dawn il-Linji Gwida. Tali rekords iridu jinkludu l-informazzjoni kollha meħtieġa biex ikun stabbilit li l-kundizzjonijiet ta' kompatibbiltà jkunu ġew osservati u b'mod partikolari, dawk rigward l-ispejjeż eliġibbli u l-intensità massima ta' għajnuna permessa, fejn applikabbli,. Dawk ir-rekords għandhom jinżammu għal għaxar snin mid-data li fiha tkun ingħatat l-għajnuna u għandhom jiġu pprovduti lill-Kummissjoni meta titlobhom. Sabiex jippermettu lill-Kummissjoni timmonitorja l-progress tal-waqfien gradwali tal-għajnuna għall-ġestjoni lill-ajruporti u l-impatt relattiv fuq il-kompetizzjoni, l-Istati Membri jridu jippreżentaw rapport regolari (fuq bażi annwali) dwar il-progress f'termini tat-tnaqqis tal-għajnuna għall-ġestjoni għal kull ajruport li jibbenefika minn tali għajnuna. F'ċerti każijiet, jista' jiġi maħtur mandatarju biex jiżgura li ġiet rispettata kull kundizzjoni u kull obbligu li huma l-bażi tal-awtorizzazzjoni tal-għajnuna. Biex tiżgura ulterjorment li distorsjonijiet tal-kompetizzjoni u l-kummerċ ikunu limitati, il-Kummissjoni tista' titlob li ċerti skemi jkunu suġġetti għal durata limitata u għal evalwazzjoni. L-evalwazzjonijiet għandhom partikolarment jitwettqu għal skemi fejn id-distorsjonijiet potenzjali huma partikolarment għolja, jiġifieri skemi li għandhom riskju li jirrestrinġu b'mod sinifikanti l-kompetizzjoni jekk l-implimentazzjoni tagħhom ma tkunx rieżaminata fi żmien debitu. L-evalwazzjoni għandha tkun ippreżentata lill-Kumissjoni fi żmien debitu biex tippermetti għall-valutazzjoni tal-prolongazzjoni possibbli tal-iskema ta' għajnuna u fi kwalunkwe każ mal-iskadenza tal-iskema. L-iskop preċiż u l-metodoloġija tal-evalwazzjoni li għandha titwettaq se jkunu definiti fid-deċiżjoni li tapprova l-iskema tal-għajnuna. Kwalunkwe miżura ta' għajnuna sussegwenti b'mira simili għandha tikkunsidra r-riżultati ta' dik l-evalwazzjoni. L-Istati Membri għandhom, fejn ikun neċessarju, jemendaw l-iskemi eżistenti tagħhom sabiex iġibuhom konformi ma' dawn il-Linji Gwida sa mhux iktar tard minn12-il xahar wara l-4 April 2014. L-Istati Membri huma mistiedna jagħtu l-approvazzjoni espliċita u bla kundizzjoni tagħhom għal dawn il-linji gwida fi żmien xahrejn wara l-4 April 2014. Fin-nuqqas ta' tweġiba, il-Kummissjoni se tassumi li l-Istat Membru inkwistjoni ma jaqbilx mal-miżuri proposti. Il-prinċipji f'dawn il-Linji Gwida se jkunu applikati mill-4 April 2014. Dawn il-Linji Gwida jissostitwixxu l-Linji Gwida tal-Avjazzjoni tal-1994 u l-Linji Gwida tal-Avjazzjoni tal-2005 minn dakinhar. Fir-rigward ta' għajnuna għall-investiment lill-ajruporti, il-Kummissjoni se tapplika l-prinċipji stipulati f'dawn il-Linji Gwida għall-mizuri ta' għajnuna għall-investiment notifikati li fir-rigward tagħhom hija mitluba biex tieħu deċiżjoni wara l-4 April 2014, anke fejn il-proġetti kienu notifikati qabel dik id-data. Skont l-avviż tal-Kummissjoni dwar id-determinazzjoni tar-regoli applikabbli għall-valutazzjoni ta' għajnuna mill-Istat illegali, il-Kummissjoni, fir-rigward ta' għajnuna għall-investiment illegali, se tapplika r-regoli fis-seħħ dakinhar li tkun ingħatat l-għajnuna. Għaldaqstant, mhijiex se tapplika il-prinċipji previsti f'dawn il-Linji Gwida fil-każ ta' għajnuna għall-investiment illegali lil ajruporti mogħtija qabel l-4 April 2014. Fir-rigward ta' għajnuna tal-bidu lil-linji tal-ajru, il-Kummissjoni se tapplika dawn il-linji gwida għall-għajnuna tal-bidu notifikata li fir-rigward tagħha jintużaw biex tittieħed deċiżjoni mill-4 April 2014, anke fejn il-miżuri kienu nnotifikati qabel dik id-data. Skont l-avviż tal-Kummissjoni dwar id-determinazzjoni tar-regoli applikabbli għall-valutazzjoni ta' għajnuna mill-Istat illegali, il-Kummissjoni, fir-rigward ta' għajnuna għall-investiment illegali, se tapplika r-regoli fis-seħħ dakinhar li tkun ingħatat l-għajnuna tal-bidu illegali lil-linji tal-ajru. Għaldaqstant, mhijiex se tapplika l-prinċipji previsti f'dawn il-Linji Gwida fil-każ ta' għajnuna tal-bidu illegali lil linji tal-ajru mogħtija mill-4 April 2014. Il-Kummissjoni tista' tagħmel evalwazzjoni ta' dawn il-Linji Gwida fi kwalunkwe waqt u se tagħmel dan mill-inqas sitt snin wara l-4 April 2014. Dik il-valutazzjoni se tkun ibbażata fuq informazzjoni fattwali u r-riżultati ta' konsultazzjonijiet wiesgħa mwettqa mill-Kummissjoni fuq il-bażi ta' dejta pprovduta mill-Istati Membri u l-partijiet interessati. Il-Kummissjoni se tivvaluta mil-ġdid is-sitwazzjoni ta' ajruporti bi traffiku annwali li jaqbeż is-700 000 passiġġier sabiextiddetermina l-ħtieġa għall-kontinwazzjoni ta' regoli speċifiċi ta' kompatibbiltà dwar l-għajnuna għall-ġestjoni għal din il-kategorija ta' ajruport fid-dawl tal-prospetti futuri għall-kopertura sħiħa tal-ispiża għall-ġestjoni, b'mod partikolari fir-rigward tal-bidla tal-kundizzjonijiet tas-suq u l-prospetti ta' profittabilità. Wara li tikkonsulta mal-Istati Membri, il-Kummissjoni tista' tissostitwixxi jew tissupplimenta dawn il-Linji Gwida fuq il-bażi ta' konsiderazzjonijiet importanti ta' politika ta' kompetizzjoni jew ta' politika tat-trasport. Iż-żieda tal-mobbiltà billi jiġu stabbiliti punti ta' aċċess għat-titjiriet ġewwa l-UE Il-ġlieda kontra l-konġestjoni f'hubs maġġuri L-iffaċilitar tal-iżvilupp reġjonali. ajruporti b'< 3 miljun passiġġier fis-sena ajruporti b'> 3 miljun passiġġier fis-sena: għajnuna għall-investiment lil ajruport b'<1 miljun passiġġier fis-sena li jaqbeż il-75 % tal-intensità tal-għajnuna għajnuna għall-investiment mogħtija għar-rilokazzjoni ta' ajruporti ajruporti mħallta tal-passiġġieri/tat-trasport tal-merkanzija b'> 200 000 tunnellata ta' merkanzija matul sentejn finanzjarji qabel is-sena ta' notifika il-ħolqien ta' ajruport ġdid tal-passiġġieri (inkluża konverżjoni tal-ajruport eżistenti) il-ħolqien u l-iżvilupp ta' ajruport li jinsab sa 100 km bogħod jew 60 minuta vjaġġar minn ajruport eżistenti ajruporti b'< 3 miljun passiġġier fis-sena ajruporti mħallta tal-passiġġieri/tat-trasport tal-merkanzija b'> 200 000 tunnellata ta' merkanzija matul sentejn finanzjarji qabel is-sena ta' notifika l-għajnuna tal-operat lil ajruport li jinsab sa 100 km bogħod jew sa 60 minuta vjaġġar minn ajruport eżistenti Iż-żieda tal-mobbiltà billi jiġu stabbiliti punti ta' aċċess għat-titjiriet fl-UE L-iffaċilitar tal-iżvilupp reġjonali. Ajruporti b'< 3 miljun passiġġier fis-sena Ajruporti li jinsabu f'reġjuni remoti irrispettivament mid-daqs tagħhom L-ajruporti ta' bejn 3-5 miljun passiġġier fis-sena biss f'ċirkustanzi eċċezzjonali L-ebda għajnuna tal-bidu għall-konnessjonijiet tal-ajru minn ajruporti b'aktar minn 5 miljun passiġġier fis-sena Mhijiex eliġibbli jekk ir-rotta hija diġà operata minn servizzi tal-ferrovija b'veloċità għolja jew minn ajruport ieħor fl-istess żona ta' ġbir f'kundizzjonijiet komparabbli L-awtoritajiet pubbliċi jridu jagħmlu pjanijiet pubbliċi fi żmien raġonevoli biex jippermettu lil-linji tal-ajru kollha interessati biex joffru servizzi L-ebda akkumulazzjoni ma' tipi oħrajn ta' għajnuna mill-Istat għall-operat ta' rotta Ajruporti b'<3 miljun passiġġier fis-sena u ajruporti li jinsabu fir-reġjuni remoti Ajruporti b'<3 miljun passiġġier fis-sena, għajr ajruporti li jinsabu fir-reġjuni remoti Effettivi għall-benefiċċju tal-konsumaturi aħħarin Ta' karattru soċjali: Ikopru biss ċerti kategoriji ta' passiġġieri (pereżempju nies bi ħtiġijiet partikolari bħal tfal, nies bi bżonnijiet speċjali, nies bi dħul baxx, studenti, anzjani eċċ.) Mingħajr diskriminazzjoni dwar l-oriġini tal-linja tal-ajru li topera s-servizzi L-informazzjoni dwar din l-avviż tista' tinkiseb billi jiġi kkuntattjat id-Dipartiment tal-Blata Kontinentali/Continental Shelf Department fil-Ministeru għat-Trasport u l-Infrastruttura, Blokk F, Triq Antonio Maurizio Valperga, il-Furjana, FRN 1700, Malta fuq dan l-indirizz elettroniku: dgcs.mti@gov.mt. L-attivitajiet tan-negozju tal-impriżi kkonċernati huma: għal Brookfield: ġestjoni tal-assi b'investimenti fil-proprjetà, enerġija rinnovabbli, infrastruttura u ekwità privata; għal APMTNA: l-operat ta' terminals tal-containers fl-Amerika ta' Fuq, b'ishma f'disgħa terminals fl-Istati Uniti; għal APMT Elizabeth: l-operat ta' terminal tal-containers fl-Elizabeth Container Terminal tal-port ta' New York. Il-Kummissjoni tistieden lill-partijiet terzi interessati biex iressqu l-kummenti li jista' jkollhom dwar l-operazzjoni proposta lill-Kummissjoni. Il-kummenti għandhom jaslu għand il-Kummissjoni mhux aktar tard minn għaxart ijiem wara d-data ta' din il-pubblikazzjoni. Il-kummenti jistgħu jintbagħtu lill-Kummissjoni bil-faks (nru tal-faks +32 22964301) jew bl-e-Mail lil COMP-MERGER-REGISTRY@ec.europa.eu jew bil-posta, bin-numru ta' referenza M.7218 — Brookfiled/APMTNA/APMT Elizabeth, f'dan l-indirizz: